Klaus Hækkerup (S), 2000-09-06:
Siden fremsættelsen af lovforslaget om at erstatte kroner og øre med euro og cent har der været en livlig debat om selve forslaget.
Og jeg synes, der kan være grund til at knytte nogle bemærkninger til den seneste tids debat.
Det er her fremført, at modstanderne - og dertil hører jeg - af at opgive den danske krone skulle være nogle fæle nationalister, der kun tænker på sig selv og kun tænker på at bjærge hjem til danskerne.
Især venstrefløjen er blevet sat under den anklage med henvisning til, at Europas arbejderbevægelser altid har været internationalt orienteret.
Der er derfor grund til at gøre opmærksom på, at en stigende internationalisering, globaliseringen som den også kaldes, selvfølgelig ikke har gjort denne del af arbejderbevægelsen mindre international.
Man kan godt være en god internationalist, selv om man ikke mener, at alle beslutninger absolut skal overføres fra nationalstaterne til EU, og selv om man mener, at det er bedre, at vi snakker om tingene i EU end overlader det til et flertal at træffe afgørelse på alles vegne, og at vi faktisk også godt selv kan træffe en lang række beslutninger i Danmark og i andre EU-lande, uden at EU behøver at blande sig i det. Det har også været fremført i debatten, at Danmark vil blive sådan en slags andenrangsnation i EU, hvis vi siger nej til at tilslutte os euroen den 28. september.
Ja, der er nogle, der ligefrem taler om, at der vil være et A-hold, underforstået dem, der er med i euroen, og et B-hold, underforstået dem, der står udenfor.
Nogle taler om, at man overhovedet ikke vil kunne forstå os i udlandet, at vi vil komme ud på et sidespor.
Der kan derfor være grund til at erindre om, at vi allerede med Amsterdamtraktaten fik indført
fleksibelt samarbejde i EU, eller som det hedder i det sprog »tættere samarbejde«.
Det giver en gruppe lande lov til at gå videre og indføre tættere samarbejde på et eller andet område
, hvis de måtte ønske det. Begrundelsen for at indføre disse bestemmelser var, at der efter udvidelsen af EU kunne forudses store, store forskelle på medlemslandene og dermed store forskelle på, hvordan de ville ønske sig udviklingen af samarbejdet i EU. Lad mig erindre om, at også bestemmelsen om konstruktiv afståelse kom ind med Amsterdamtraktaten, og den viser, at det ikke er en fremmed tankegang, at nogle lande står uden for dele af samarbejdet.
Kommissionen arbejder endda i forbindelse med regeringskonferencen i Nice på at gøre det lettere at gennemføre et mere fleksibelt samarbejde.
Der vil antageligt blive tale om, at vi i fremtiden kan komme til at se mange forskellige former for samarbejde.
Ingen vil selvfølgelig se skævt til Danmark, fordi vi finder vores naturlige og ønskede plads i dette holdsamarbejde.
Så skal vi tage stilling, og der er mange usikkerheder
Hvordan vil landene omsætte bestemmelserne om f.eks. forbud mod budgetunderskud til praktisk politik?
Vil England og Sverige tilslutte sig?
Og i givet fald
hvornår
Hvordan vil forskelle i pris- og beskæftigelsesudvikling blive løst?
Skal vi have bufferfonde som i Finland?
Hvordan vil man klare et eventuelt prischok?
Det er derfor ikke underligt, at markedet ikke tror på euroen, og at kursen har været stadig faldende.
Hvis Danmark siger nej til at tilslutte sig denne usikre eurokonstruktion nu, kan vi tage vores beslutning op til fornyet overvejelse, når vi har fået svar på nogle af de mange usikre spørgsmål. Vi kan tilslutte os, når vi vil.
Lad mig summere op: Man er ikke nationalist, fordi man ikke vil overlade alle beslutninger til flertalsafgørelse i EU.
Fleksibelt arbejde, hvor ikke alle lande deltager i EU-samarbejdet, er en del af traktaten i dag.
Danmark kan altid senere melde sig ind, hvis det viser sig, at det nu alligevel var noget for os. Markedet tror ikke på euroen, og hver enkelt borger må spørge sig selv: Hvorfor skal jeg så gøre det?
Som Goethe sagde: »Frivillig afhængighed er det bedste af verden.
Hvordan kan den tænkes uden kærlighed?«
Spørgsmålet er, om det er kærlighed, vi nærer til euroen og EU.
Hvis ikke, skal vi sige nej den 28. september.